Predkladacia správa

 
Úrad pre reguláciu sieťových odvetví predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 409/2007 Z. z., ktorým sa ustanovujú pravidlá pre fungovanie trhu s plynom (ďalej len „nariadenie vlády“) vypracovaný na základe § 12a ods. 5 zákona č. 276/2001 Z. z. o regulácii v sieťových odvetviach  a o zmene a doplnení niektorých zákonov v znení neskorších predpisov.
. 
Návrh nariadenia vlády podrobnejšie upravuje práva a povinnosti účastníkov trhu s plynom, ktoré sú ustanovené v zákone č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov a v zákone č. 656/2004 Z. z. o energetike a o zmene niektorých zákonov v znení neskorších predpisov. Navrhované úpravy vychádzajú z aplikačnej praxe, ktoré vyplynuli z takmer trojročných skúseností s uplatňovaním doterajšieho nariadenia vlády Slovenskej republiky 
č. 409/2007 Z. z.
 
            Cieľom navrhovanej úpravy je zabezpečiť otvorené a transparentné prostredie s rovnakým prístupom pre všetkých účastníkov trhu s plynom a súčasne vytvárať také podmienky pre obchodovanie na trhu s plynom, ktoré umožnia ďalší vývoj liberalizácie európskeho trhu s plynom. 
 
Návrh nariadenia vlády bol predmetom medzirezortného pripomienkového konania  prostredníctvom Portálu právnych predpisov; vyhodnotenie medzirezortného pripomienkového konania je uvedené v samostatnej časti materiálu. Návrh nariadenia vlády sa predkladá na rokovanie vlády Slovenskej republiky s rozpormi so spoločnosťou SPP – distribúcia, a. s. a spoločnosťou RWE Gas Slovensko, s. r. o.
. 
Návrh nariadenia vlády bol dňa 20. apríla  2010 prerokovaný v Legislatívnej rade vlády Slovenskej republiky a pripomienky uplatnené v rámci jej rokovania sú zapracované v predloženom materiáli.
 
            Predkladaný návrh nariadenia vlády nemá nepriaznivý vplyv na štátny rozpočet, rozpočty obcí, rozpočty vyšších územných celkov, na zamestnanosť, na podnikateľské prostredie ani na životné prostredie.